text: Politi: Lillesøster blev misbrugt af bror
  22 marts 2012 kl. 08.46
  Allerede som otte-årig blev en sønderjysk pige udsat for sædelighedsforbrydelse, mener politiet.
  En ung sønderjysk mand er blevet varetægtsfængslet for at have udsat sin lillesøster for flere seksuelle overgreb.
  Retten i Sønderborg har i et grundlovsforhør onsdag frihedsberøvet den 20-årige mand i fire uger, oplyser politiet.
  Søsteren blev første gang krænket seksuelt, da hun var 8, mener politiet. I dag er hun 16 år.
  Desuden har storebroren ved tre andre tilfælde begået forbrydelser imod hende, hævdes det i politiets sigtelse.
  Ved det ene tilfælde endte det med, at pigen blev gravid, skriver jv.dk.
  Anklageren i retsmødet siger til Ritzau, at manden nægter sig skyldig i sigtelserne.
  Hvad han nærmere har forklaret, kendes ikke. Det skyldes, at retsmødet foregik bag lukkede døre.
  Sagen er blevet efterforsket af lokalpolitiet i Aabenraa.
  